CELEX: 32021D2241
Language: lt
Date: 1639353600000
Title: Tarybos sprendimas (ES) 2021/2241 2021 m. gruodžio 13 d. dėl Europos mokslinių tyrimų erdvės ir inovacijų komiteto (EMTEK) sudėties ir įgaliojimų

2021 12 16   
               
               
                  LT
               
               
                  Europos Sąjungos oficialusis leidinys
               
               
                  L 450/143
               
            
         TARYBOS SPRENDIMAS (ES) 2021/2241
         2021 m. gruodžio 13 d.
         dėl Europos mokslinių tyrimų erdvės ir inovacijų komiteto (EMTEK) sudėties ir įgaliojimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 179 straipsnio 1 dalį ir 240 straipsnio 3 dalį,
         kadangi:
         
                     (1)
                  
                  
                     1974 m. sausio 14 d. Tarybos rezoliucija (1) buvo įsteigtas Mokslinių ir techninių tyrimų komitetas (CREST). Tą rezoliuciją pakeitė 1995 m. rugsėjo 28 d. Tarybos rezoliucija (2), kuri vėliau buvo iš dalies pakeista ir papildyta - iš pradžių 2010 m. gegužės 28 d. Tarybos rezoliucija (3), kuria CREST pavadinimas pakeistas į Europos mokslinių tyrimų erdvės komitetą (EMTEK), po to – 2013 m. gegužės 30 d. Tarybos rezoliucija (4), kuria pavadinimas pakeistas į Europos mokslinių tyrimų erdvės ir inovacijų komitetą (EMTEK), o tada – 2015 m. gruodžio 1 d. Tarybos išvadomis dėl Europos mokslinių tyrimų erdvės (EMTE) patariamosios struktūros peržiūros;
                  
               
                     (2)
                  
                  
                     2020 m. gruodžio 1 d. Taryba priėmė išvadas dėl naujos Europos mokslinių tyrimų erdvės (toliau – naujoji EMTE), kuriose ji apibrėžiama kaip į tyrėjus orientuota, verte grindžiama, į kompetenciją ir poveikį orientuota erdvė, kurioje tyrėjai, žinios ir technologijos yra remiami ir gali laisvai judėti;
                  
               
                     (3)
                  
                  
                     2021 m. lapkričio 26 d. Taryba priėmė išvadas dėl būsimo naujosios EMTE valdymo, kuriose pabrėžė, kad dėl naujosios EMTE ir jos prioritetų reikia iš esmės pertvarkyti dabartinės EMTE valdymą, ir patvirtino, kad EMTEK yra aukšto lygio jungtinis strateginės politikos patariamasis komitetas, turintis teikti išankstines konsultacijas Tarybai, Komisijai ir valstybėms narėms strateginiais mokslinių tyrimų ir inovacijų (MTI) politikos klausimais;
                  
               
                     (4)
                  
                  
                     Taryba susitarė pataisyti EMTEK įgaliojimus, kad būtų atspindėtas naujas EMTE valdymas ir apribota narystė, kad EMTEK nariais galėtų būti tik valstybių narių ir Komisijos atstovai, aukštu vykdomuoju lygiu atsakingi už MTI politiką. Taryba taip pat pripažino pridėtinę vertę, kurią suteikia tokių valstybių narių ir Komisijos atstovų bendras pirmininkavimas EMTEK;
                  
               
                     (5)
                  
                  
                     todėl EMTEK įgaliojimai turėtų būti pataisyti,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Patvirtinami pataisyti Europos mokslinių tyrimų erdvės ir inovacijų komiteto (toliau – Komitetas) įgaliojimai.
            
            
               2.   Pataisytas įgaliojimų tekstas pateikiamas priede.
            
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. gruodžio 13 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  1974 m. sausio 14 d. Tarybos rezoliuciją dėl nacionalinės politikos koordinavimo ir Bendrijai svarbių projektų apibrėžties mokslo ir technologijų srityje (OL C 7, 1974 1 29, p. 2).
         
            (2)  1995 m. rugsėjo 28 d. Tarybos rezoliucija dėl Crest (OL C 264, 1995 10 11, p. 4).
         
            (3)  2010 m. gegužės 28 d. Tarybos rezoliucija dėl Europos mokslinių tyrimų erdvės (EMTE) valdymo pokyčių – žr. dok. ST 10255/10 (http://register.consilium.europa.eu).
         
            (4)  2013 m. gegužės 30 d. Tarybos rezoliucija dėl konsultacinės veiklos Europos mokslinių tyrimų erdvės srityje - žr. dok. ST 10331/13 (http://register.consilium.europa.eu).
      
      
         
            PRIEDAS
            Europos mokslinių tyrimų erdvės ir inovacijų komiteto (EMTEK) įgaliojimai
            KOMITETO UŽDUOTYS
            
               1 straipsnis
               
                  1.   Europos mokslinių tyrimų erdvės ir inovacijų komitetas (toliau – Komitetas) yra aukšto lygio jungtinis strateginės politikos patariamasis komitetas, teikiantis išankstines konsultacijas Tarybai, Komisijai ir valstybėms narėms strateginiais mokslinių tyrimų ir inovacijų (MTI) politikos klausimais.
               
               
                  2.   Komiteto užduotys, be kita ko, yra šios:
                  
                              a)
                           
                           
                              konsultuoti dėl strateginių politikos krypčių ir būsimų tendencijų, dėl kurių reikia tobulinti Sąjungos ir nacionalinę, įskaitant regioninę, MTI politiką, be kita ko, dėl dabartinės ir kitos Sąjungos bendrosios MTI programos bei kitų atitinkamų MTI grindžiamų Sąjungos iniciatyvų;
                           
                        
                              b)
                           
                           
                              inicijuoti EMTE politikos darbotvarkės atnaujinimą, iš anksto teikiant strategines konsultacijas, be kita ko, atsižvelgiant į pažangą, padarytą įgyvendinant vykdomus EMTE veiksmus;
                           
                        
                              c)
                           
                           
                              apsvarstyti naujus politikos poreikius, kurie atitinka EMTE politikos darbotvarkės kriterijus, ir teikti konsultacijas dėl jų viso EMTE politikos darbotvarkės įgyvendinimo metu;
                           
                        
                              d)
                           
                           
                              bendrauti su valdymo ir koordinavimo struktūromis panašiu lygmeniu kitose atitinkamose politikos srityse, pavyzdžiui, aukštojo mokslo ir pramonės srityse.
                           
                        
            
            
               2 straipsnis
               Komitetas teikia konsultacijas, nuomones ir ataskaitas Tarybos, Komisijos prašymu arba savo iniciatyva.
            
            SUDĖTIS
            
               3 straipsnis
               
                  1.   Komiteto nariai yra valstybės narės ir Komisija (toliau – nariai).
               
               
                  2.   Kiekvienas narys skiria ne daugiau kaip po du atstovus į Komitetą; jie turi būti aukštu vykdomuoju lygiu atsakingi už MTI politiką.
               
               
                  3.   Narys, kuris negali dalyvauti Komiteto posėdyje, gali paskirti tame posėdyje jį pakeisiantį narį arba deleguoti savo pareigas kitam nariui. Komiteto bendrapirmininkiai ir sekretoriatas prieš posėdį apie tai informuojami raštu.
               
            
            PIRMININKAI IR SEKRETORIATAS
            
               4 straipsnis
               
                  1.   Komitetui bendrai pirmininkauja valstybės narės atstovas ir Komisijos atstovas.
               
               
                  2.   Komitetas narių balsų dauguma iš valstybių narių atstovų išrenka bendrapirmininkį. Šio bendrapirmininkio kadencija yra treji metai, ji gali būti pratęsta vieną kartą.
               
               
                  3.   Valstybė narė, kurios atstovas paskiriamas Komiteto bendrapirmininkiu, ir Komisija per visą bendrapirmininkio kadencijos laikotarpį turi Komitete vieną papildomą atstovą,
               
               
                  4.   Bendrapirmininkiai balsavimo teisių neturi.
               
            
            
               5 straipsnis
               Jei vienas iš bendrapirmininkių negali atlikti savo pareigų, jis, susitaręs su kitu bendrapirmininkiu, paskiria jį pakeisiantį asmenį.
            
            
               6 straipsnis
               Komiteto sekretoriato paslaugas teikia Tarybos Generalinis sekretoriatas.
            
            PROCEDŪROS
            
               7 straipsnis
               Jei reikia balsuoti, nuomonės ir ataskaitos priimamos paprasta Komiteto narių balsų dauguma. Kiekvienas narys turi vieną balsą. Komitetas taip pat praneša apie mažumos arba priešingas nuomones, išreikštas diskusijos metu.
            
            
               8 straipsnis
               Komiteto posėdžiuose kalbėti gali tik jo nariai. Tačiau išimtinėmis aplinkybėms bendrapirmininkiai gali pritarti kitai tvarkai.
            
            
               9 straipsnis
               ES bendrosios MTI programos asocijuotųjų šalių, taip pat atitinkamų trečiųjų šalių atstovai, išorės ekspertai ir suinteresuotieji subjektai atitinkamai gali būti kviečiami į tam tikrus Komiteto posėdžius konkrečiais darbotvarkės klausimais pagal Tarybos darbo tvarkos taisykles.
            
            
               10 straipsnis
               Tinkamai pagrįstais atvejais Komitetas gali pavesti konkrečias užduotis ad hoc laikinoms darbo grupėms.
            
            
               11 straipsnis
               
                  1.   Komitetas sušaukiamas du kartus per metus. Prireikus bendrapirmininkiai sušaukia ir neeilinį Komiteto posėdį.
               
               
                  2.   Komiteto posėdžiai paprastai rengiami Briuselyje, tačiau jie pagal Tarybos darbo tvarkos taisykles gali būti rengiami Europos Sąjungos Tarybai rotacijos tvarka pirmininkaujančiojoje šalyje.
               
            
            
               12 straipsnis
               
                  1.   Komitetas turi valdančiąją tarybą. Valdančiąją tarybą sudaro EMTEK bendrapirmininkiai ir po vieną atstovą, atstovaujantį kiekvienai iš trijų dabartinių ir vėliau Europos Sąjungos Tarybai paeiliui pirmininkausiančių valstybių narių.
               
               
                  2.   Valdančioji taryba atrenka ir parengia Komiteto strateginių diskusijų temas, prireikus padedant Komiteto ad hoc darbo grupėms.
               
            
            
               13 straipsnis
               Komisija reguliariai informuoja Komitetą apie EMTE forumo darbą.
            
            
               14 straipsnis
               Komitetas patvirtina savo Darbo tvarką remdamasis Tarybos darbo tvarkos taisyklėmis.